text: [{"text_idx": "#000003", "text": "Kutaa darbe keessatti nuxfaan maal akka ta\u2019e ilaalle jirra. Nuxfaan copha maniyyii seeli wal hormaataa of keessaa qabuudha. Maniyyi (semen) jechuun dhangala\u2019oo ykn bishaan saalaati. Dhangala\u2019oon saalaa dhiira keessaa dhangala\u2019uu fi dubartii keessa burqu hundi wal qunnamuun nama hin ta\u2019an. Kana irra, copha xiqqootu walitti makamuun gara namaatti guddata. Copha xiqqaa kanaan nuxfaa jennaan. Nuxfaan dhiiraa fi nuxfaan dubartii yommuu walitti makamuu zaaygoti jedhama. Qur\u2019aana keessatti zaaygoti kana \u201cnuxfatun Amshaaj\u201d jechuun ibsa. \u201cAmshaaj\u201d jechuun wantoota wal makan jechuudha. Kanaafu, nuxfatun amshaaj jechuun \u201ccopha bishaan saalaa walitti makamanii\u201d[1] jechuudha. Rabbiin jalla wa\u2019alaa ni jedha:"}, {"text_idx": "#000005", "text": "Suuraa (boqonnaa) tana uumamaan dura haala ilma namaa dubbachuun jalqaba. Ilmi namaa uumamuun dura homaa kan hin turree fi kan hin yaadatamne ture. Uumamuun dura nama kamtu isa beekaa? Inumaa abbaa fi haatuyyuu isa hin beekan. Kanaafu, dhabamaa fi kan homaa hin turre irraa kan isa argamsiise eenyuu? Rabbiin subhaanahu wa ta\u2019aalaa nama uumuu yommuu barbaadu, Nabii Aadamiin jalqaba biyyee irraa ni uume. Ergasii sanyii isaa copha bishaan saalaa (nuxfaa) irraa uume. Kaayyoon ilmi namaa itti uumames Rabbii isa uumee gabbaruun ghaayah (gahuumsa) tokko akka gahuufi. Kaayyoo guddaa kana gahuuf qormaata isa barbaachisa. Wanti ilmi namaa itti qoramu, \u201cwanta tokkotti ajajuu, wanta tokko irraa dhoowwu, wanta gaggaarii, wanta badaa fi kkf\u201d dha."}, {"text_idx": "#000010", "text": "Amma gara marsaa uumama keenyaatti\ndeebi\u2019uun qorannoo fi xinxallii keenya itti haa fufnu. Akkuma haalli uumama\nkeenya ifa nuuf ta\u2019uun iimaanni fi xinxalliin keenya dabalaa adeemaa miti ree?"}, {"text_idx": "#000011", "text": "Fartilayzeshin jechuun adeemsa seelin wal hormaataa dhiiraa fi dubartii walitti makamaniidha. Akkuma irranatti jenne cophni bishaan saalaa dhiiraa fi dubartii yommuu walitti makaman zaaygoti ta\u2019u. Zaaygotin kuni sa\u2019aati muraasa keessatti addaan qoqqoodamu jalqaba. Zaaygotin kuni guyyaa afur keessatti seelota 16-32 tti ni hirama (ni qoqqodama). Seelonni qoqqodaman kunniin walitti qabaan isaanii Morula jedhamu. Fakkii armaan gadii irraa ilaalun ni danda\u2019ama.[2]"}, {"text_idx": "#000012", "text": "Morula hubachuuf hayenan (anjoorrin) wal bira qabuun ni danda\u2019ama. Anjoorrin tokkichi firii xixxiqoo baay\u2019ee ofirraa qaba. Fakkii armaan gadii irraa ilaalu dandeessu:"}, {"text_idx": "#000013", "text": "Guyyoota itti aanan keessatti morulan kuni garmalee wal qabatuu fi walitti miciqamuun akka wanta tokko ta\u2019a. Nuxfaan marsaa kanatti \u201cBlaastasist (Blastocyst)\u201d jedhama. (Fakkii armaan olii irraa ilaalun ni danda\u2019ama). Ergasii guyyaa jahaffatti Blaastasistiin kuni gadaamessa haadhaa keessatti lafa qabachuu jalqaba. Adeemsi kuni \u201cImplantation (Gadi Dhaabu)\u201d jedhama. Nuxfaan (cophni bishaan saalaa) kuni guyyaa 6-10 keessatti guutumaan guututti gadaamessa haadha keessatti lafa ni qabata. Ergasii kutaaleen keessaa fi alaa uumamuu fi guddachuu jalqabu. Fakkii guddinna nuxfaa"}, {"text_idx": "#000014", "text": "darbe keessatti jenne nuxfaan copha dhangala\u2019oo saalaati. Cophni kuni\nfartilaayzeshinii irraa jalqabe hanga guyyaa kudha afurii boca isaa\njijjirachuun ni tura. Kana booda marsaa Alaqaatu itti fufa. In sha Allah"}, {"text_idx": "#000015", "text": "Namni marsaa uumama ofii beekee cal\u2019isee kan bira darbu osoo hin ta\u2019in itti xinxalluu qaba. Qur\u2019aannis kana kan nuuf ibsuuf itti xinxalline jireenya keenya akka fooyyessinuuf malee qorannoo adda addaa keessatti lixuun akka of dadhabsiisnufi miti. Xinxalli uumama namaa kana bakka muraasatti qoodun irratti xinxalluu dandeenya."}, {"text_idx": "#000018", "text": "Yaa ilmaan namaa bishaan dadhabaa, xiqqaa fi faaydaa hin qabne irraa isin hin uumnee? Ergasii copha bishaanii kana hanga yeroo murtaa\u2019atti bakka mijaa\u2019aa fi eeggamaa hin keenye? Bakki kunis gadaamessa haadhati. Mee haa ilaallu sibila guyyaa guyyaan itti fayyadamnu. Oomishni sibiilaa marsaa keessa darbu qaba. Daakun ykn cirrachi sibiilaa lafa keessaa ni baafama. Ergasii marsaa adda addaa keessa ni darba. Daaku sibiilaa kana hanga dhumaatti kan isa qajeelchu fi too\u2019atu osoo hin jiraatin sibiila barbaadamu ta\u2019ee bahuu danda\u2019aa?"}, {"text_idx": "#000019", "text": "Haaluma kanaan, bishaan dadhabaa fi xiqqaan kuni Kan isa qajeelchu malee ofiin deemee gadaamessa haadhaa keessa qubachuu danda\u2019aa? Akkuma irranatti ilaalle, erga gadaamessa keessa qubate booda yeroo isaa eeggatee marsaa tokko irraa gara marsaa itti aanutti darbuu danda\u2019aa? Eenyutu guyyoota fi ji\u2019oota murteessaf? Yeroo kana keessatti eenyutu hamma isaa safaraa? Kanaafu, Khaaliqa Guddaatu yeroo isaa murteessa, hamma isaa safara."}, {"text_idx": "#000023", "text": "Abbaa ilma namaa kan ta\u2019e Aadamiin biyyee irraa uume, ergasii sanyii isaa copha bishaan saalaa irraa uume. Ati sanyii Aadami. Kanaafu, abbaa kee jalqabaa biyyee irra, sihi immoo copha bishaanii irraa si uumuun nama guutuu Kan si taasisetti akkamitti kafartaa? Kafaruu jechuun haqatti amanuu diduu fi mormuudha. Ani garuu Gooftaa dhabamaa irraa na argamsiisee fi qananii adda addaan na qananiisetti amane. Ibaadaa kiyya keessatti eenyullee Gooftaa kiyyatti hin qindeessu."}, {"text_idx": "#000029", "text": "Guduunfaa \u27a4Cophni bishaan saalaa dhiiraa fi dubartii yommuu walitti makamu Nuxfatun Amshaaj (zaaygoti) ta\u2019a. \u27a4Zaaygotin kuni qoqqodamuun morula ta\u2019a. \u27a4Ergasii Morulan kuni walitti miciqamuun akka wanta tokko ta\u2019a. Wanti kuni Blaastasist jedhama. Blaastasistin guyyoota 6-10 gadaameessa keessatti lafa qabatuun ni xumurama. \u27a4Ergasii Rabbiin olta\u2019aan kutaalee adda addaa marsaa marsaanii fi yeroo murtaa\u2019e keessatti uuma. \u27a4Namni yommuu wanta irraa uumame kanatti xinxallu wantoota sadii ni hubata.1ffaa-Tokkichummaa, Dandeetti fi haqaan gabbaramaan Rabbiin qofa akka ta\u2019e ni amana. Kanaafu, Isaaf harka kenna. Khaaliqa (Rabbii) copha bishaanii kanarraa isa uumeef ajajamuu fi wanta Inni irraa dhoowwe dhiisu malee filannoo biraa hin qabu. Yoo inni Khaaliqa isa uumeef ajajame, Rabbiin olta\u2019aan mindaa gaarii kennaaf. Yoo dide immoo adabbii isaaf malu adabama.2ffaa-Copha kanarraa kan isa argamsiise lamuu akka isa deebisu ni mirkaneessa. Kanaafu, hojii gaarii hojjachuu fi hojii badaa irraa fagaachun Guyyaa Qiyaamaatif of qopheessa. 3ffaa-Yommuu copha irraa uumame ilaalu, of tuulu fi afuufamu irra nagaha baha. Namni copha irra uumame of tuuluu fi afuufamuun isaaf hin malu."}, {"text_idx": "#000033", "text": "Dubbii fi Hojii Iimaana Diigan"}]